A Fidesz elnökét egyhangúlag választották újra a párt tisztújító kongresszusán. Azt mondja, kell még négy év, a mostani választás tétje nagyobb, mint az előző volt.

Elsődleges feladat a választás megnyerése - mondta Orbán Viktor.

"Nézzetek körül, láthatjátok, a Fidesz ma is készen áll a választásokra"

- mondja a küldötteknek. Hozzáteszi, a Fidesz attól Fidesz, hogy nem elégszik meg a győzelemmel, ennél többet akar. Ha a magasabb célokat nézi, három feladat van, címszavakban: "megerősíteni, megvédeni, elmélyíteni." Orbán tulajdonképpen erre a három kulcsszóra építette beszédét, amelyet nehezen lehetne a legizgalmasabbnak nevezni. Egyre hosszabban fejtegette ugyanazt: megerősíteni, amit elért az ország, elmélyíteni a politika lelki és szellemi alapjait., megvédeni az ország jövőjét, "végre ismét van jövő, van mint megvédeni."

Többször is sorolta a gazdasági eredményeket illetve a kormány néhány intézkedését. Az elején a 2014-es célokkal nyitott, azt mondta, azt akarták, hogy a gazdasági eredményeket ne kelljen elmagyarázni senkinek, mert mindenki megtapasztalja azt, valamint hogy az élet biztonságosabb és reménykeltő legyen. Általános, mindenkit elérő változást akartak, "mindenki minden évben léphessen előre egyet." A sikeresekkel könnyű dolguk volt, ők csak a korlátokat akarták eltörölni, a középosztállyal (a magát se gazdagnak, se szegénynek nem tartókkal) nehezebb, de a legnezebb és legfelemelőbb az volt, hogy megnyissák a felelkedés útját a nehéz sorsú emberek előtt. Megjegyezte, itt nem csak roma emberekről van szó, több százezer embert érint a probléma.

Megemlítette, "az elterpeszkedő bűnözői életformát felszámolták", a becsületes életre adtak esélyt, aki ezzel nem élt, arra pedig lesújtott a törvény. A családokat bőkezűen támogatták, közben kimondták, nincs jövője annak az életformának, hogy valaki nem a gyermekért, hanem a gyermekből akar élni. A közbiztonság "gatyába rázásáért" pedig Pintér Sándor belügyminiszter megkaphatná az Európa legjobb rendőre címet.

© Reviczky Zsolt

"Ellenzékváltó hangulat"

Orbán szerint büszke lehet a Fidesz, hogy felszámolta a tartós munkanélküliséget, lassan megteremtik a teljes foglalkoztatottságot, lassan már a munkás kéz hiánya jelenti a gondot. Az alacsony bérek problémája volt a következő kihívás: érdemes-e dolgozni. A Fidesz számára nem elégséges válasz, hogy dolgozni muszáj, ha érdemes, ha nem. A cél, hogy tisztességes jövedelem legyen, ezért a legnagyobb vállalkozás 2014 és 16 között az érezhető béremelés volt. A helyzet javul, de az emberek nem beszélnek róla.

"Tudják, mi a helyzet, ezért ma nem kormányváltó, hanem ellenzékváltó hangulat uralkodik."

Ez még nem az út vége, csak az eleje. A mindennapi magyar élet még nem nyújt olyan látványt, hogy komoly erőfeszítés nélkül lehessünk sikeresek - mondja Orbán. Nem az a cél, hogy hónap végén a családoknak ne kelljen kölcsön kérni, hanem hogy az emberek rendelkezzenek tartalékkal is, hogy a gyerek felnevelése ne jelentsen gondot, hogy a havi lakástörlesztés is problémamentes legyen.

Ehhez kell még négy év. Ezért a választásnak nagyobb a tétje, mint az előzőnek volt, Orbán szerint csak újabb felhatalmazással lehet visszafordíthatatlanná tenni az eredményeket.

"A magyarok nem számíthatnak az ellenzékre, a legfontosabb dolgokat sosem szavazták meg"

- mondta, majd felsorolt párt tételt migrációtól a devizahiteles mentőprogramokig, amit nem szavaztak meg.

Orbán szerint összeroskadó, önmarcangolásba süllyedt szocialistákkal, pénzért és hatalomért mindenre képes, nemzeti radikálisból cicapárttá vedlett alakulatokkal nem lehet se tartóssá, se visszafordíthatatlanná tenni a mindennapi élet biztonságát. A cicapártos hasonlata nagy tapsot kapott.

Az elvont elemzés, kongresszusra jó lesz

Orbán hosszan beszélt a politika szellemi és lelki alapjairól, azt mondta, ilyen, elvontabb kérdésekről hol beszéljen máshol, ha nem egy kongresszuson. A miniszterelnök szerint észre kell venni, hogy a korszellem nem azonos a médiaszéllel, ahogy a korszellem nem azonos a globális cégek, globális politikai szervezet hangszóróiból áradó melódiával és a korlátlan önzésre biztató dallamokkal sem. "A puha álompaplan alatt ott a szikár élet" - magyarázza Orbán -, az emberek biztonság és rend után áhítoznak, harcolnak a megszokott európai élet minden négyzetméteréért.

"A korszellem a mi oldalunkon áll, a keményen dolgozó, hazát szerető, keresztény gyökereihez ragaszkodó európai emberek oldalán áll. Elsöprő többségben vagyunk. Csak idő kérdése, és az egész nyugati világban győzni fogunk."

© Reviczky Zsolt

Globalista elitek, az ő érdekeiket megtestesítő, Soros-féle hálózatok ügynökei is tudják ezt, erre találták ki azt a varázsigét, hogy populizmus. "Hiába a politikai vudu, valóságos emberek, életösztönök, álmok le fogják győzni az Európán uralkodó globalista elitet, naggyá teszik Európát és benne Magyarországot is."

A változás magától nem következik be, harc és küzdelem van és lesz, és ez odavezet, hogy a következő évtized európai vitái az identitás, az emberek, a népek, a nemzetek, az országok, sőt a kontinensek mivolta körül forognak majd. Orbán szerint a siker azon múlik, mliyen minőségűek, mennyire szilárdak a politika szellemi alapjai.

"Nem állunk se faji, se osztályalapon. Az embereket egymással szembefordító politikát elutasítjuk. Nemzeti alapokon állunk, osztályharc és származási küzdelmek helyett a nemzeti együttműködés, az alkotás, a produktív ember eszményét követjük."

Orbán itt is beszél arról, van egy új fajtája a politika, amelynek középpontjában "a kultúrájából, nemzeti, vallási és nemi identitásából kiforgatott, ösztönvilágára visszabontott ember áll", maga a "homo brüsszelikusz". Ez a politika Európában mindig barbársághoz vezetett - mondta Orbán, majd azzal biztatott:

"a magyar szellem mindent kibír és túlél. Néha elnémul, de meg nem hal."

A politikai közösség tudatában van annak, hogy a magyar nemzet a keleti jellem és nyugati kultúra találkozásából jött létre - mondja Orbán.

© Reviczky Zsolt

Szerinte probléma, hogy vannak olyan országok, amelyek úgy döntöttek, túllépnek a kereszténységen és nemzeti mivoltukkon. Ezt mindenki máshogy ítéli meg, úgy viszont nem lesz egységes Európa, ha mindenki a másikra akarja erőltetni a gondolkodásmódját, érdekeit és céljait. "Akkor maradhat fenn az európai egység, ha elfogadjuk egymás különbségeit, ha kölcsönösen megadjuk a kijáró tiszteletet és ha európai egyesült államok helyett az európai nemzetek szabad szövetségét hozzuk létre" - érvelt Orbán.

Minden, ami Soros

Mit és miért kell megvédeni? - teszi fel a kérdést. "A birodalmakat és helytartóikat nem kedveljük" - mondja Orbán.

"Ma egy birodalom fenyegeti az országot, útjában állunk egy tervnek, ami a nemzeteket fel akarja számolni, kevert Európát akar. Pénzügyi és politikai birodalom útjában állunk"

- mondja, majd azok kedvéért, akik még nem jöttek volna rá, egyértelműsíti is, a Soros-tervről, Soros Györgyről, és az általa mindent behálózó NGO-król beszél. Azt mondja, egész Európában el akarják takarítani az útból a nemzeti érdekeket képviselő kormányokat, így a Fidesz-KDNP kormányt is. "Soros-katonák akarják meghatározni, mit tegyünk, mit gondoljunk. A Soros-tervnek csak eszköze a migráció" - mondja Orbán, a szerencsétlen embereket Európába csábítják és szállítják, hogy megadják a kegyelemdöfést a keresztény kultúrának. A mindennapok biztonságát is veszélyezteti - veszi elő az ismerős panelt -, gyakoriak a terrorcselekmények, nőtt a bűnözés, a nők elleni erőszak, és felüti fejét az antiszemitizmus is. Ettől kell megvédeni az országot - hangsúlyozza a miniszterelnök.

"Amit nem tűrtünk el a szovjet birodalomtól, a Soros-birodalomtól sem tűrjük el. A határokat megvédjük, a küzdelmet mi nyerjük meg."

© Reviczky Zsolt

Frappáns válasz Gyurcsánynak

A sorosozás után rátér arra, jövőre lesz 30 éves a Fidesz, "mint a harci mének, éreztük a változás szelét, mi vagyunk a változás."

Pártalakításkor 37-en voltak, kommunistából több százezer, most mégis ők vannak itt. A szövetségesekkel együtt Közép-Európa legnagyobb - és legsikeresebb pártja az övék. Elsüt egy viccet is, szakállas atyafiakról, akik a harangot csodálják, hogy került a toronyba. Hát csengettyű korában - vélte egyikük. Ha a Fidesz nem kezdett volna bele, most nem lenne itt - magyarázza az amúgy egyértelmű vicc helyét a szövegben Orbán.

Bár nem megnevezve, de válaszolt Gyurcsány Ferencnek, és mindenkinek, aki azt feszegeti, vajon mennyiben azonos még a régi Fidesz az újjal - Gyurcsány nem átallotta azt mondani, az 1988-as pártra a DK jobban hasonlít. Orbán ezt mondta a dilemmára:

"Annyiben azonos, amennyiben bármely 30 éves azonos azzal, aki 1 évesen volt, amennyiben egy patak azonos a folyammal, amivé szélesedik. Európai néppárttá izmosodott a Fidesz"

Ütött is egy hatalmasat Gyurcsányon, mikor azt mondta, a rendszerváltás utáni időszak legsötétebb pillanatának a kettős állampolgárságról szóló népszavazást tartja. Látszott, Orbán nem hiába beszél annyit a könnyített állampolgárságról, ez kapja az egyik legnagyobb tapsot.

© Reviczky Zsolt

"Háromszoros vivát Schmitt Pál elnök úrnak" - mondja Orbán az alaptörvény kapcsán, majd újabb kormányzati lépéseket sorol, családtámogatástól a rezsicsökkentéstől át a migráció elleni küzdelemig. A visszajelzés alapján a nyugdíjprémiumot is nagyra értékelték a küldöttek.

Most kell szerénynek lenni, mert most van mire, mondja Orbán, aki szerint az elmúlt 30 évben nagy dolgokat vittek végbe. Megköszönte a bizalmat a küldötteknek, a szokásos "hajrá Magyarország, hajrá magyarokkal" zárta beszédét, melynek végén felállva tapsoltak a küldöttek. Búcsúzáskor a színpadra ment a most megválasztott négy alelnök is. A Roxette "Listen to your heart" számával zárják a kongresszust, utalva a "hallgass a szívedre" régi Fidesz-szlogenre. Orbánt már befele is elkapták a küldöttek, hogy szelfizzenek egyet, kifele is nagy volt iránta az érdeklődés.

© Reviczky Zsolt

A Fidesz XXVII. tisztújító kongresszusának többi felszólalójáról itt írtunk, arról külön is beszámoltunk, hogy Semjén Zsolt nem mondott igazat az 1994-es adatokról.